b'\n_START_ARTICLE_\nAnnie Valloton\n_START_PARAGRAPH_\nSi Annie Valloton ay isang tanyag na Suwisang tagapagkuwento, mangguguhit, at babaeng alagad ng sining. Isa siyang mangguguhit ng mga larawan para sa Bibliya at iba pang mga pampananampalatayang aklat na binanggit sa BBC News at nilarawan ng kompanyang naglalathalang HarperCollins bilang pinakamabenta o pinakamabiling artista ng sining sa mundo. Noong dekada 1970, gumuhit si Valloton ng payak na mga ilustrasyong ginamit sa Good News Bible na may payak o basikong salin sa Ingles ng Bibliya, na naging mabili at nakapagbenta ng 140 milyong mga kopya sa buong mundo. Binubuo ito ng 500 mga larawang puro guhit o linya lamang ng mga pigurang sumasayaw, nananalangin, nag-aaway, at bumubuhay ng mga patay. Dahil sa pagiging mabili ng Good News Bible, naging isang rekord sa mundo ang pagiging mabili rin ng mga iginuhit ni Valloton, na umabot sa 70 bilyong naibentang mga larawan. Kasama rin sa kanyang mga gawa ang aklat na Priority: Jesus\' Life in Sixty Drawings, na naglalaman ng 60 mga larawang tumatalakay sa buhay ni Hesus.\n_START_SECTION_\nTalambuhay\n_START_PARAGRAPH_\nNagsimulang gumuhit si Valloton noong napakabata pa. Gumuhit siya ng mga larawang ginamit para sa mga aklat ng kanyang amang manunulat ng mga nobela, mga kasaysayan, at mga talambuhay. Bagaman isang Suwisa, nanirahan si Valloton sa Pransiya. Una muna sa Alsace, pagkaraan lumipat siya sa Paris. Pinanatili niya ang kanyang kabansaan o nasyonalidad na Suwisa. Katulad ng kanyang ama, tinanggihan niya ang maging isang Pranses. Ang kanyang ama ay anak na lalaki at kapatid ng isang pastor ng pangkat ng Kristiyanong Suwisang Repormado, samantala apo naman ng isang Luteranong pastor ang kanyang ina. Noong nasa kanyang kabataan, nagpasya rin siyang gumawa ng Arts-D\xc3\xa9co.\n_START_SECTION_\nSipi ng pagbanggit\n_START_PARAGRAPH_\nAyon kay Valloton, "Nagpapahintulot ang katatawanan upang makapagpatuloy ka (sa buhay), partikular na sa mga paksang pampananampalataya."\n_START_SECTION_\nPaglalarawan ng mga larawan\n_START_PARAGRAPH_\nNasa kapayakan ng mga larawang iginuhit ni Valloton ang karisma ng mga ito. Bagaman mangilan-ngilan sa mga tauhan o karakter ni Valloton ang may masasaming tunay na mga mukha ng tao o iba pang mga detalye subalit puno sila ng buhay at katangian at napaka-ebokatibo. Para kay Valloton, layunin niya ang makapagbigay na pinakamataas na bilang o maksimum na ekspresyon o pagpapadama habang may minimum o pinakakaunting mga guhit na ginagamit sa pagguhit. Isa sa pinakamainam na halimbawa nito ang kanyang iginuhit na paglalarawan ng pagpapako kay Hesus para sa Ebanghelyo ni San Lukas, na may ulo ni Hesus na nakabitin paharap at may nakaputong na koronang-tinik. Nakabitin paharap ang ulo ni Hesus sa ibaba ng isang linyang kumakatawan para sa balikat ni Hesus. Nagsisilbing krus sa ibabaw nito ang dalawang wastong anggulo. Malakas na nailarawan ng payak na larawang ito ang desolasyon ni Kristo.'